Meisie (7) sterf ná sy ernstig in koeëlreën gewond is | Netwerk24
Deur Meghan Lawrence 26 Februarie 2020 08:48
Brig. Novela Potelwa, provinsiale polisiewoordvoerder, sê die polisie moes tussenbeide tree nadat twee bendes in Libraweg in Ocean View oor en weer op mekaar geskiet het.
“Toe die polisie op die toneel aankom, het hulle gesien die meisie is geskiet en ernstig gewond. Sy is na die Valsbaai-hospitaal geneem, maar sy is dood nadat sy by die hospitaal aangekom het.”
Sy sê die skare wat intussen op die toneel saamgedrom het, het die polisie begin aanval, wat daartoe gelei het dat die polisie se openbare-orde-eenheid (Pops) en eenheid teen bendegeweld na die toneel ontbied is.
“Nadat die polisie die situasie ontlont het, het hulle ontdek dat ’n 31-jarige man ook in die oor-en-weer-skietery tussen die bendes doodgeskiet is.”
Potelwa sê speurders ondersoek albei sake, terwyl hulle ook die identiteit van die 31-jarige man probeer vasstel.
Sy het ’n beroep op enigiemand met inligting gedoen om die polisie se 10111-noodnommer te skakel.
Die situasie in Ocean View is Woensdagoggend kalm en rustig, terwyl die polisie die gebied patrolleer.
Meer oor: Ocean View | Kaapstad | Misdaad | Bendegeweld